Document ID: 32004R2171

UREDBA KOMISIJE (ES) št. 2171/2004
z dne 17. decembra 2004
o določitvi pravil za upravljanje in razdelitev tekstilnih kvot, določenih za leto 2005 v okviru Uredbe Sveta (ES) št. 517/94
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 517/94 z dne 7. marca 1994 o skupnih pravilih za uvoz tekstilnih izdelkov iz nekaterih tretjih držav, ki jih ne urejajo dvostranski sporazumi, protokoli ali drugi dogovori ali druga posebna uvozna pravila (1) Skupnosti, in zlasti člena 17(3) in (6) in člena 21(2) Uredbe,
ob upoštevanju naslednjega:
(1)
Uredba (ES) št. 517/94 je določila količinske omejitve za uvoz nekaterih tekstilnih izdelkov po poreklu iz nekaterih tretjih držav, ki se dodelijo po načelu „prej pride, prej dobi“.
(2)
V skladu z navedeno uredbo je možno v nekaterih okoliščinah uporabiti druge metode dodelitve za razdelitev kvot v tranše ali rezervirati del posebne količinske omejitve izključno za zahtevke, ki jim je priloženo dokazilo o preteklem uvozu.
(3)
Pravila za upravljanje kvot, določenih za leto 2005, je treba sprejeti pred začetkom kvotnega leta, tako da ne vplivajo na kontinuiteto trgovinskih tokov.
(4)
Ukrepi, sprejeti prejšnja leta, kakor so tisti, določeni v Uredbi Komisije (ES) št. 2308/2003, o določitvi pravil za upravljanje in razdelitev tekstilnih kvot za leto 2004 v skladu z Uredbo Sveta (ES) št. 517/94 (2), so se izkazali za ustrezne in je zato primerno, da se sprejmejo podobna pravila za leto 2005, pri čemer se izloči popravke iz Uredbe (ES) št. 2308/2003, da se upošteva širitev Evropske unije z dne 1. maja 2004.
(5)
Da bi lahko ustregli kar največjemu številu izvajalcev, je primerno metodo dodelitve po načelu „prej pride, prej dobi“ narediti bolj prožno tako, da se določi najvišje količine, ki se lahko dodelijo posameznemu izvajalcu po tej metodi.
(6)
Da bi zagotovili kontinuiteto pri trgovini in učinkovito upravljanje kvot, bi morali izvajalcem dovoliti, da podajo začetno vlogo za uvozno dovoljenje za leto 2005 za isto količino, kot so uvozili v letu 2004.
(7)
Da bi zagotovili optimalno porabo kvot, je treba izvajalcem, ki so porabili najmanj polovico že odobrenih kvot, dovoliti, da zaprosijo za dodatne količine, v kolikor so te na razpolago.
(8)
Da bi zagotovili dobro upravljanje, morajo uvozna dovoljenja veljati devet mesecev od datuma izdaje, vendar najdlje do konca leta. Države članice naj izdajo dovoljenja po tem, ko Komisija objavi razpoložljivost količin, in samo če izvajalec lahko dokaže, da ima pogodbo, in izjavi, da mu po tej uredbi še ni bilo dodeljeno uvozno dovoljenje Skupnosti za zadevne kategorije in države. Treba je pooblastiti pristojne nacionalne organe, da lahko v odgovor na zahtevke uvoznikov podaljšajo za tri mesece in do 31. marca 2006 tista dovoljenja, ki so do datuma vloge uporabila vsaj polovico odobrene količine.
(9)
Ukrepi, predvideni s to uredbo, so v skladu z mnenjem Odbora za tekstil, določenim s členom 25 Uredbe (ES) št. 517/94 -
SPREJELA NASLEDNJO UREDBO:
Člen 1
Namen te uredbe je določiti pravila za upravljanje količinskih kvot za uvoz nekaterih tekstilnih izdelkov, določenih v Prilogah IIIB in IV k Uredbi (ES) št. 517/94, za leto 2005.
Člen 2
Kvote iz člena 1 je treba razdeliti po kronološkem vrstnem redu, kot je Komisija prejela obvestila držav članic o zahtevkih individualnih izvajalcev za količine, ki ne presegajo največjih količin na izvajalca, določenih v Prilogi I.
Največje količine ne veljajo za izvajalce, ki lahko ob predložitvi prve vloge za leto 2005 pristojnim nacionalnim organom dokažejo, da so glede na določene kategorije in tretje države uvozili več, kot znaša največja količina za vsako kategorijo v skladu z uvoznimi dovoljenji, odobrenimi za leto 2004.
V takem primeru lahko pristojni organ odobri uvoz, ki ne presega uvoženih količin v letu 2004 iz določenih držav in kategorij, v kolikor je na voljo dovolj kvotnih kapacitet.
Člen 3
Vsak uvoznik, ki je že porabil 50 % ali več količine, ki mu je bila dodeljena po tej uredbi, lahko predloži dodatno vlogo v zvezi z isto kategorijo in državo porekla za količine, ki ne presegajo največjih količin, določenih v Prilogi I.
Člen 4
1. Pristojni nacionalni organi, navedeni v Prilogi II, lahko 4. januarja 2005 od 10. ure dalje obvestijo Komisijo o količinah, zajetih v zahtevkih za uvozna dovoljenja.
Čas, določen v prvem pododstavku, se razume kot bruseljski čas.
2. Pristojni nacionalni organi izdajo dovoljenja šele potem, ko Komisija v skladu s členom 17(2) Uredbe (ES) št 517/94 objavi, da so količine na razpolago za uvoz.
Dovoljenja izdajo le, če izvajalec:
(a)
dokaže, da ima pogodbo, ki se nanaša na zagotavljanje blaga; in
(b)
pisno izjavi, glede na določene kategorije in zadevne države:
i)
da mu po tej uredbi še ni bilo dodeljeno dovoljenje; ali
ii)
da mu je bilo po tej uredbi dodeljeno dovoljenje, vendar je že porabil najmanj 50 % odobrenih količin.
3. Uvozna dovoljenja veljajo devet mesecev od datuma izdaje, vendar najdlje do 31. decembra 2005.
Pristojni nacionalni organi lahko na zahtevo uvoznika za tri mesece podaljšajo dovoljenja, če je bila do datuma vloge porabljena vsaj polovica odobrenih količin. Tako podaljšanje v nobenem primeru ne velja dlje kot do 31. marca 2006.
Člen 5
Ta uredba začne veljati 1. januarja 2005.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. decembra 2004

Labels: 3
18